K o n t r a k t
na rok 2011
uzatvorený medzi účastníkmi

na strane jednej	Ministerstvo zdravotníctva Slovenskej republiky
so sídlom:		Limbová 2, 837 52 Bratislava 37 
IČO:			00 165 565
zastúpené:		MUDr. Ivan Uhliarik, minister 
Bankové spojenie: Štátna pokladnica 
Číslo účtu:		7000150115/8180
(ďalej len zadávateľ)
číslo kontraktu u zadávateľa:  13/2011

a na strane druhej	Národné centrum zdravotníckych informácií
so sídlom:		Lazaretská 26, 811 09 Bratislava 
IČO: 			00 165 387
zastupené: 		Ing. Andrej Orban, riaditeľ
Bankové spojenie: Štátna pokladnica
Číslo účtu: 		7000185166/8180
(ďalej len riešiteľ)
číslo kontraktu u riešiteľa: 001/2010

Čl. I.
ČAS  TRVANIA  KONTRAKTU

Kontrakt sa uzatvára na obdobie od 1. januára 2011 do 31. decembra 2011.

Čl. II.
PRÁVA  A  POVINNOSTI  ÚČASTNÍKOV  KONTRAKTU

1. Zadávateľ je povinný:
1.1. Zabezpečiť financovanie úloh a činností v rozsahu podľa špecifikácie predmetu kontraktu uvedenej v čl. III.
1.2. Poskytnúť riešiteľovi všetky materiály v štátnom jazyku a konzultácie potrebné k riešeniu dohodnutých úloh a činností.
1.3. Včas informovať riešiteľa o požadovaných zmenách v zadaní dohodnutých úloh a činností. 
1.4. Pri zverejňovaní a aplikácii výsledkov riešenia úloh zadaných v rámci kontraktu dodržiavať autorské práva riešiteľa podľa ustanovení autorského zákona.

2. Zadávateľ má právo:
2.1. Krátiť objem kontraktom dohodnutého objemu finančných prostriedkov v rozsahu a termínoch určených príslušným uznesením vlády Slovenskej republiky, ako aj v závislosti od vývoja hospodárskeho stavu Slovenskej republiky.
2.2. Poskytnúť tretej strane výsledky riešenia úloh zadaných v rámci kontraktu, s uvedením riešiteľa a pri zachovaní autorských práv.
2.3. V dohodnutých termínoch vykonávať kontrolné dni plnenia úloh dohodnutých týmto kontraktom.
3. Riešiteľ je povinný:
3.1. Riadne, v požadovanej kvalite, rozsahu a podľa stanovených termínov odovzdať dohodnuté výsledky riešenia úloh a vykonať činnosti dohodnuté týmto kontraktom.
3.2. Dodržať celoročný rozpočet dohodnutý kontraktom a neprekročiť náklady, stanovené na riešenie úloh.
3.3: Predložiť zadávateľovi týždeň pred dohodnutým termínom kontroly všetky dohodnuté podklady na rokovanie kontrolného dňa.
3.4. Včas informovať zadávateľa o problémoch, ktoré sa vyskytli v priebehu riešenia úloh.
4. Riešiteľ má právo:
4.1. Bezplatne získať od zadávateľa všetky materiály a podklady potrebné na riešenie dohodnutej úlohy v štátnom jazyku.
4.2. Požadovať od zadávateľa, aby podľa povahy odovzdávanej práce, vytvoril príslušné technické organizačné podmienky na jej prezentáciu a overenie.

Čl. III.
PREDMET  KONTRAKTU

1. Účastníci kontraktu sa dohodli pre rok 2011 na riešení stálych úloh a činností riešiteľa v nasledovnom rozsahu:
1.1. Funkcia národné centrum pre informatizáciu zdravotníctva
odhad celkových nákladov objednávanej činnosti:					249 771.- €.
Spôsob financovania:	príspevok zo štátneho rozpočtu
kľúčoví užívatelia objednávanej činnosti - zadávateľ.

1.2. Funkcia národné centrum pre štandardy informačnej sústavy zdravotníctva
parametre objednávanej činnosti sú uvedené v prílohe č. 1 kontraktu		
Odhad celkových nákladov objednávanej činnosti:					274 700.- €.
Spôsob financovania:	príspevok zo štátneho rozpočtu
kľúčoví užívatelia objednávanej činnosti - zadávateľ a osoby uvedené v § 44 ods. 10 zákona č. 576/2004 Z.z. v znení neskorších predpisov.

1.3. Funkcia národné centrum pre zdravotnícku štatistiku
odhad celkových nákladov objednávanej činnosti:					851 172,-€.
parametre objednávanej činnosti sú uvedené v prílohách č. 2 a č. 3 kontraktu
spôsob financovania:	príspevok zo štátneho rozpočtu
kľúčoví užívatelia objednávanej činnosti - zadávateľ, Štatistický úrad Slovenskej republiky, osoby uvedené v § 44 ods. 10 zákona č. 576/2004 Z.z. v znení neskorších predpisov.

1.4. Funkcia zabezpečenie činností  národných zdravotných registrov 
odhad celkových nákladov objednávanej činnosti:					352 000,-€.
Spôsob financovania:	príspevok zo štátneho rozpočtu
kľúčoví užívatelia objednávanej činnosti: zadávateľ, Štatistický úrad Slovenskej republiky, osoby uvedené v § 44 ods. 10 zákona č. 576/2004 Z.z. v znení neskorších predpisov, WHO, WHO-IARC, OECD, odborné medicínske spoločnosti SLS.

1.5. Funkcia Slovenská lekárska knižnica ako národné centrum pre poskytovanie medicínskych a zdravotníckych informácií
odhad celkových nákladov objednávanej činnosti:					572 357.- €.
Parametre objednávanej činnosti sú uvedené v prílohe č.4, tohto kontraktu.
Spôsob financovania:	 príspevok zo štátneho rozpočtu kľúčoví užívatelia objednávanej činnosti odborná, ako i laická verejnosť.

2. Na predmetné stále úlohy a činností riešiteľa v oblasti bežných výdavkov boli zadávateľom rozpočtované finančné prostriedky v celkovej výške 2 300 000 €, celková výška rozpočtovaných finančných prostriedkov bola riešiteľovi oznámená listom zo dňa 09.12.2010 č. j Z62632/2010-OVVHR
     
Čl. IV.
ZMENY  KONTRAKTU

1. Zmeny v kontrakte počas doby jeho trvania sú možné na základe dohody účastníkov formou dodatku.
2. Zmena na základe jednostranného rozhodnutia zadávateľa je možná len v prípade, ak sa počas doby jeho trvania zmenia podmienky kontraktu viazaním rozpočtových prostriedkov alebo zmenou rozpočtu kapitoly zadávateľa.
3. Pre vykonanie zmien v kontrakte sú kompetentnými štatutárny zástupca zadávateľa alebo ním poverený zodpovedný pracovník a štatutárny zástupca riešiteľa.
4. Zmeny v zadaní jednotlivých úloh a činností, uvedených v prílohe č. 1 až č. 4 tohto kontraktu sa realizujú písomne vo forme dodatku ku kontraktu. Nie je možné svojvoľne meniť prílohy v kontrakte bez vzájomného súhlasu strán kontraktu. Vzájomný súhlas sa realizuje písomne, vo forme dodatku. 
5. Pre vykonanie zmien v zadaní jednotlivých úloh a činností uvedených v prílohe č. 1 až č. 4 tohto kontraktu sú kompetentnými zodpovední pracovníci príslušných útvarov zadávateľa a riešiteľa, zodpovedného za príslušnú úlohu alebo činnosť.

Čl. V.
SPÔSOB  A  TERMÍN  VYHODNOTENIA  KONTRAKTU

1. Plnenie všetkých úloh a činností tvoriacich predmet kontraktu sa vyhodnotí po uplynutí doby trvania kontraktu formou záverečného kontrolného dňa stanoveného zadávateľom, za účasti zodpovedných zástupcov zadávateľa a riešiteľa.
2. Dokumentácia potrebná k vyhodnoteniu kontraktu bude pozostávať z vyhodnotenia riešenia úloh. V nadväznosti na závery záverečného kontrolného dňa k predmetnému kontraktu vypracuje riešiteľ v stanovenom rozsahu a štruktúre Záverečnú správu o plnení kontraktu a predloží zadávateľovi v stanovenom termíne.

Čl. VI.
INTERNÁ  KONTROLA

1. Kontrolu a priebežné hodnotenie plnenia úloh a činností dohodnutých v kontrakte vykonáva zadávateľ formou kontrolného dňa.
2. Dokumentáciu ku kontrolným dňom tvoria protokoly k odovzdaným výsledkom, príp. zápisy z predchádzajúcich kontrolných dní k jednotlivým úlohám a činnostiam. Na kontrolnom dni sa prerokuje priebeh plnenia jednotlivých úloh a činností a problémy spojené s ich zabezpečovaním.
3. Verejný odpočet plnenia úloh a činností dohodnutých v uzavretom kontrakte sa vykoná zverejnením záverečnej správy o plnení kontraktu na internetovom sídle riešiteľa.

Čl. VII.
SPÔSOB  ZVEREJNENIA  KONTRAKTU

1. Tento kontrakt zverejnia účastníci na svojich internetových sídlach v lehote 30 dní od jeho uzatvorenia.
2. Záverečnú správu o plnení kontraktu zverejní riešiteľ na svojom internetovom sídle do 28. februára 2011.

Čl. VIII.
ZÁVEREČNÉ  USTANOVENIA

1.	Tento kontrakt je vypracovaný v súlade s návrhom opatrení na zdokonalenie systému kontraktov medzi ústrednými orgánmi štátnej správy a podriadenými organizáciami, ktorý bol schválený uznesením vlády SR č.1370 zo dňa 18. decembra 2002.
2.	Neoddeliteľnou súčasťou tohto kontraktu je:
o	 Príloha č. 1 – Národné administratívne registre,
o	 Príloha č. 2 – Národné zdravotné registre,
o	 Príloha č. 3 – Zoznam štandardných výstupov NCZI za rok 2011
o	 Príloha č. 4 – Zoznam štandardných publikácií v roku 2011.

3.	Kontrakt je vypracovaný v troch vyhotoveniach, z ktorých si účastníci ponechajú po jednom              exemplári.
4.	Kontrakt nadobúda platnosť dňom jeho podpísania stranami kontraktu a účinnosť dňom nasledujúcim po dni jeho zverejnenia v Centrálnom registri zmlúv. 

V Bratislave dňa: 31.3.2011 

zadávateľ
Ministerstvo zdravotníctva Slovenskej republiky

MUDr. Ivan Uhliarik
minister

riešiteľ
Národné centrum zdravotníckych informácií

Ing. Andrej Orban
riaditeľ